Sjeli smo nakon što je u Splitu odradio još jedan težak trening s ocem. Prije nekoliko dana na Instagramu Nikole Vlašića (21) vidjeli smo jedan segment tog treninga, nekoliko sekundi vođenja lopte između čunjeva. Izgledalo je vrlo brzo, toliko impresivno da je nakon tog videa krenula lavina komentara.

- Vidio sam neke komentare u kojima tvrde da sam ubrzao video, haha... Godilo mi je to pročitati, očito se svidjelo ljudima. Usput, video je onakav kakav je, nije bilo dotjerivanja i ubrzavanja - kroz smijeh će Nikola Vlašić, kojem već 10. siječnja počinju pripreme s moskovskim CSKA-om. Na koje će, očito, doći spreman.

Imamo klasu

- Uvijek sam u punom treningu. Nakon što sam se vratio u Split, uzeo sam tjedan dana slobodnog, a onda se prihvatio posla jer ako na početak priprema kluba dođeš nespreman, onda te svakako čekaju teške upale, a u takvom stanju ne možeš dobro raditi. Usput, kroz takve treninge dodatno napredujem i zato ih prakticiram kada imam slobodnog vremena.

Idemo na CSKA. Što vam je najveći motiv za proljetni dio sezone?

- Želim s CSKA-om osvojiti rusko prvenstvo jer još uvijek nemam trofej u seniorskoj karijeri. Mislim da je sada jako dobar trenutak, da smo u dobroj poziciji da to napravimo jer smo bodovno blizu vodećeg Zenita.

Imate li kvalitetu za takav pothvat?

- Imamo kvalitetu, ne vidim da je itko na terenu bolji od nas. Zenit i još neki klubovi imaju više novca i skuplje igrače, ali nisu bolji od nas.

Mladi ste, po mnogima previše mladi?

- Jesmo, neiskusni smo, ali smo dobri, motivirani, kvalitetni, moćni, a dobro posloženi i vođeni. Mislim da CSKA ima odličnu sportsku politiku kada je stvaranje momčadi u pitanju. Imamo sjajnu kemiju u svlačionici, na proljeće ćemo biti još uigraniji, nešto iskusniji, a nadam se i zdraviji nego jesenas, kada nam je često nedostajalo i po pet-šest standardnih igrača.

Kada ste ljetos dolazili u Rusiju, malo ste znali o njihovoj ligi. Što vam se u njoj najviše sviđa?

- Neizvjesnost! Na koje god gostovanje išli, znamo da nas čeka jako teška utakmica i u strahu smo za rezultat. A ja volim tu neizvjesnost uoči svake utakmice, takve me stvari dodatno motiviraju. Nisam znao da je liga toliko nezgodna i da su momčadi tako izjednačene. Mi smo jedini koji na gostovanjima nisu bili poraženi, ali zato smo imali jako puno remija.

.vlachOD1mos



Milan Škriniar

Matthijs de Ligt

andrewrobertso5



Frenkie de Jong

HoussemAouar

arthurhromelo

Nikola Vlašić



cengizunder

HirvingLozano70

Sanchooo10



pic.twitter.com/GmW6IDbkgS — Elinmejorable (@el_inmejorable) December 21, 2018

Što vam se ne sviđa u ruskoj ligi?

- Zbog velikih hladnoća znali su nas dočekati zaleđeni tereni, a na njima je teško igrati. Također nisam ljubitelj umjetne trave, a neki je stadioni moraju imati zbog hladne klime. Da je to riješiti, liga bi bila pravi gušt, jer imaju fantastične stadione, posebno sada nakon što su ih nekoliko napravili za Svjetsko prvenstvo.

Kako ste doživjeli neke gradove koji nisu sjajni kao Moskva, primjerice, Mahačkalu?

- Malo ti je čudno kada tamo dođeš; kao da si u potpuno drugačijem svijetu, nikada prije to nisam bio doživio. Pa puste ulice, pusti cijeli predjeli grada. Tužno za vidjeti, ali opet je i to bilo jedno veliko iskustvo i drago mi je što sam i to vidio.

Ima li huligana na tribinama?

- Nema huligana, nema većih ispada ili prekida utakmica zbog nečijeg divljanja. Puno su mi pričali o neredima kada igraju CSKA i moskovski Spartak - tu je nevjerojatni rivalitet - ali nije bilo tako strašno. No kažu mi da će na stadionu Spartaka biti puno luđe, da će tamo sigurno biti nereda. To je recimo kao kada igraju Dinamo i Hajduk pa je na Poljudu uvijek nešto luđe.

Sjajan grad i sjajni ljudi

Kakvi su suci u ruskoj ligi?

- Sasvim dobri, nemam većih primjedbi. Suigrači su mi govorili da je Zenit privilegiran, ali nisam to osjetio. Igrali smo protiv Zenita i bilo je korektno suđenje.

Kako biste opisali Moskvu?

- Moskva je velegrad, prekrasna je, nudi pregršt sadržaja. Jako mi je draga unatoč hladnoćama, koje nitko ne voli. U Moskvi su ljudi dobri, srdačni, nama svakako bliski. Kada im kažeš da si Hrvat, odmah te još više prigrle.

Gdje izlazite u Moskvi?

- Ima nekoliko restorana u koje zalazim, vrlo su ugodni, hrana je sjajna i nema hrane koje se možeš sjetiti, a da ti je oni neće pripremiti, i to vrlo ukusno. Oduševljen sam hranom, kako u restoranima tako i klubu.

A noćni izlasci?

- I da sam htio, nije bilo vremena jer smo stalno igrali dva puta tjedno, a i tri su puta bile reprezentativne stanke. No ponuda noćnih klubova je nepregledna, premda su kod njih karaoke popularnije od noćnih klubova. Oni obožavaju pjevati uz hranu i piće pa su im restorani navečer, poglavito vikendom, puni karaoka.

Jeste li zvijezda u Moskvi?

- Navijači CSKA-a stvarno me vole, ali ne znam što misle navijači Spartaka. Nakon što sam zabio Spartaku u derbiju, odmah sam osjetio promjenu, u dućanima, restoranima ljudi me zaustavljaju, traže da se fotografiramo... Lijepo je to.

Čitali smo da imate svog vozača?

- Na raspolaganju mi je od 0 do 24. Ali ne želim ga maltretirati, uglavnom me vozi na trening i s treninga. Htio sam ja sam voziti, ali su mi u klubu rekli da je opcija s vozačem puno bolja jer vožnja zna trajati i duže od jednog sata, a ako ideš u centar, onda je to kao da ideš na izlet, haha. Vozač mi je odličan i govori engleski, to je velika prednost.

Učite li li ruski?

- U hodu, koliko sam stigao zbog gustog rasporeda. Sada puno toga razumijem, ali s govorom se mučim, premda jednostavne rečenice dobro savladavam.

Imate i predvoditelja u klubu?

- Imamo dvojicu, jedan je samo za našeg Japanca Nishimuru i on ima lagodan posao. Drugi pak ima nas osmoricu stranaca pa se ubije dok prevede za sve, a posebno zato što nekima mora prevoditi na portugalski, a ne na engleski. Impresioniran sam brzinom i točnošću kojom čovjek radi taj posao. Trener jedva izgovori rečenicu, a on to već - i to vrlo tečno - prevede na dva jezika. Kao da unaprijed zna što će trener reći.

Da igraju CSKA i Everton, kako biste prošli? Ne biste, valjda, potpisali poraz?

- Nikako, pa ni protiv Reala se nismo predali, nego smo dva puta slavili. Everton je, realno, blizu Rome, a tu smo Romu u Moskvi imali u rukama pa smo je glupo ispustili. Mogli bismo se potući s Evertonom, bilo bi to zgodno vidjeti.

Epsilon/Getty Images

Žao mi je zbog CSKA-a

Je li vam žao što vjerojatno nećete ostati u Moskvi? Direktor CSKA javno je rekao da ćete biti preskupi za njih.

- Pročitao sam što je rekao direktor kluba i bilo mi je žao što je tako, ali nije me iznenadilo, jer već su mi ljudi iz kluba objasnili kakva im je financijska situacija. Klub je napravio novi stadion, a imao je i dosta dugova, tako da trenutačno ne mogu razmišljati o tako velikim transferima, a spominje se svota iznad 12 milijuna eura. K tome, ekonomska situacija u Rusiji nije baš najbolja. Šteta, jer CSKA je sjajan klub, atmosfera je u klubu obiteljska, ugodna, a momčad mlada i potentna, sljedeće bismo godine svakako bili spremni za još jedan iskorak. Nažalost, problem je i taj da što bolje igram, to će me oni teže kupiti jer mi vrijednost raste.

Vjerujete li da Everton računa s vama u postavi u sljedećoj sezoni?

- Iskreno, ne vjerujem.

Zašto?

- Everton je prošlog ljeta na pojačanja potrošio oko 100 milijuna funti. Samo za tri igrača - Richarlisona, Minu i Dignea - platili su oko 90 milijuna. Everton dakle traži velika imena i igrače iz velikih klubova, poput Barcelone, a tako će, po meni, biti i naljeto. Usprkos tim golemim ulaganjima momčad je trenutačno na 11. mjestu, što znači da će naljeto uslijediti nove velike kupnje, jer znam da su u klubu čvrsto odlučili da će pokušati biti novi Tottenham koji će se priključiti najvećim klubovima lige. Logično je da će teško u meni vidjeti igrača s kojim će napasti neko od prvih šest mjesta u Premiershipu. Za takvo će što tražiti nova pojačanja od 50 milijuna funti. Stoga očekujem da će me prodati čim dobiju prvu ponudu koja im bude odgovarala.

OK, ali iza vas je sjajna sezona u CSKA-u?

- Dok sam bio u Evertonu, dobro sam spoznao da Englezi s dosta podcjenjivanja gledaju na sve europske lige osim Premeirshipa, sumnjam da će nekoga impresionirati ono što sam napravio u ruskoj ligi. Ruska ili hrvatska liga, sve je to njima isto.

Kako sada gledate na dane u Evertonu? Gdje je bio problem?

- Sve se promijenilo nakon Koemanova odlaska. Nogomet koji se igrao kod Big Sama bio je grozan, ako se tu uopće i može zvati nogometom. Nisam imao ni status ni minutažu, a kada bih je i dobio, nisam znao trebam li biti sretan ili jadan zato što ću na terenu opet samo bjesomučno trčati naprijed pa nazad u igri bez akcija i želje za nadigravanjem. U takvom nogometu meni nema mjesta. Tim su nogometom bili užasnuti svi, navijači najviše.

Ove sezone Marco Silva forsira drugačiji, puno ljepši nogomet, ali nema rezultata. Da vas je ljetos doživio, možda ste mogli pomoći?

- Osobno nemam što zamjeriti Marcu Silvi jer je on još od konca prošle godine znao da će preuzeti Everton i gledao je što ima u momčadi, a mene nije mogao vidjeti jer nisam igrao. Tijekom ljeta je doveo neke, i to vrlo skupe igrače, i logično da se nije puno zamarao mnome. Istina je da Everton nije napravio očekivan rezultatski iskorak, ali barem navijači sada gledaju normalan nogomet u kojem dečki kroz akcije pokušavaju doći do pogodaka i pobjeda.

Najprije Španjolska

A kako vi sada gledate Everton kao klub?

- Klub je odličan, navijači su jako dobri i doista u meni nema gorčine. No osjetilo se da ih nije puno briga za mene, da me, na neki način, podcjenjuju jer samo došao iz HNL-a. No kada u nekoliko dana dovedeš tri igrača iz Barcelone, onda je jasno da te nije puno briga za one koji su došli iz male lige.

Koja bi liga bila po vašem guštu?

- Na prvo bih mjesto stavio Španjolsku, tamo svaka momčad igra nogomet, i to poprilično napadački, puno je driblinga, dosta je prostora i to mi se jako sviđa.

Puno se piše o tome da ste na meti nekih talijanskih klubova, ali Gazzetti ste dali izjavu da ste još mladi za Serie A.

- Rekao sam im to jer vidim igrače poput Halilovića, Ćorića, Roga... da sjede na klupi, a to su sjajni igrači. Logično je da se gledajući njih zapitam o toj Italiji. Što to oni traže? Je li ta taktika doista toliko komplicirana i teška? Zar moraš biti robot? No ako mi dođe neki klub, odnosno trener s uvjerljivom pričom, ne bi mi bilo teško otići u Serie A. Dakle, klub i trener moraju me željeti i vjerovati u mene, a ne me dovesti tek da punim kadar.

Gončarenko vas je brzo uvjerio prošlog ljeta?

- Rekao mi je da u meni vidi igrača oko kojeg će slagati igru, da ću imati slobodu, da želi vidjeti moje driblinge i akcije. Kada sam došao u CSKA, odmah sam osjetio da su me doista htjeli i da vjeruju u mene. Znao sam i prije koliko je to bitno i stoga će mi kod odabira kluba takve stvari uvijek biti na prvom mjestu. Želim igrati tamo gdje me cijene, a ne tamo gdje ću puniti broj.